06.02.2022
Аԥсны Аҳәынҭқарра Ахада Аслан БЖЬАНИА Алада Уаԥстәыла Ахада Анатоли БИБИЛОВ Иира амш идиныҳәалеит.
Ҭелла аицәажәараан Аслан Бжьаниа Анатоли Илиа-иԥа изеиӷьеишьеит агәабзиара, агәамч, иазгәаҭаны имоу ахықәкқәа рынагӡара.
Аҳәынҭқарра Ахада Аԥсны жәлари иара хаҭала рыхьӡалеи Алада Уаԥстәыла Ахада ишҟа адныҳәаларатә цҳамҭа дәықәиҵеит.
Адныҳәаларатә цҳамҭаҟны иҳәоуп:
«Ҳаҭыр зқәу Анатоли Илиа-иԥа,
Шәымшира аҽны гәыблыла сшәыдныҳәалар сҭахуп.
Шәара ахара иҧшуа, цәхьаҵрак ҟамҵакәа илышәхыз амҩа иану, ажәлар рыԥсҭазаара аиӷьтәра иазку акыр иуадаҩу аҳәынҭқарратә зҵаарақәа шәаны-изаны рызнеирала қәҿиарала рыӡбара зылшо политикуп.
Шәара шәнапхгарала Алада Уаҧстәыла жәларбжьаратәи аренаҿы иааннакыло аҭыԥ шьақәнарӷәӷәоит, аҳәаанырцәтәи аҳәынҭқаррақәа рыҟны аимадара аҳәаақәа рырҭбаарала.
Ҳаҭыр зқәу, Анатоли Илиа-иҧа, сара рыхә ҳаракны исшьоит ҳаиашьаратә ҳәынҭқаррақәа рыбжьара ишьақәгылаз жәларбжьаратәи аизыҟазаашьақәа, иара убас Шәара хаҭала шәлагала аҧсуа-ауаҧстә усеицзура арӷәӷәараҟны.
Аҵак ду змоу ари амш аҽны Аҧсны жәлар рыхьӡала, хаҭала сара сыхьӡала ишәзеиӷьасшьоит еицакра зқәым аҧсҭазааратә гәацҧыҳәара, аизҳазыӷьара, шәыгәҭакқәа зегьы рынагӡараҿы аихьӡара».